**Nu am știut să te păstrez**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu am știut să te păstrez

Știm amândoi că viața-i scurtă,

M-am tot ferit, dar vreau să îti spun,

Aștept de mult să-ți bat la poartă,

Când te privesc cu greu mă adun.

Te-aș fereca, ca slova în gând,

M-aș amăgi că mă iubești,

Apoi ți-aș cere, în primul rând,

Să îmi fii mai mult decât îmi ești.

Mai vreau un pic de mângâiere,

Un strop din stocul tău de amor,

Să-mi dai din sursa de plăcere

Săruturi strânse într-un izvor.

Și iar mă-ntorc la mine-n gânduri,

Din nou speranțele trișează,

Mă simt răpus de valuri tulburi,

Dar te doresc, dorința-i trează.

Aș face tot să-mi fii o floare,

Eu ți-aș dărui mai mult din crez,

Cândva voi ști și cum se moare,

Dar nu am știut să te păstrez!

Autor: Gabriel Stănciulescu